ΓΡΑΠΤΗ ΕΡΩΤΗΣΗ E-0100/98 υποβολή: Umberto Bossi (NI) προς την Επιτροπή (30 Iανουαρίου 1998)

Θέμα: Μέτρα κατά της λαθρομετανάστευσης στην Ευρώπη

Στην Ιταλία, η έκτακτη κατάσταση που προκλήθηκε από τη μετανάστευση Αλβανών προκάλεσε έντονες συζητήσεις, που συχνά δεν είχαν καμία αξία ενώ αποτέλεσαν αντικείμενο άκρατης εκμετάλλευσης. Το θέμα τέθηκε και πάλι με έμφαση αυτές τις ημέρες, λόγω της ανάλογης κατάστασης που έχει δημιουργηθεί με τους Κούρδους. Σύμφωνα με διεθνείς πηγές, στις ακτές της Απουλίας καταφθάνουν χιλιάδες Κούρδοι, που υφίστανται διώξεις στα εδάφη τους από την Τουρκία και το Ιράκ, με αποτέλεσμα να έχει διαμορφωθεί μια πολύ κρίσιμη κατάσταση, τόσο από υγειονομική άποψη, όσο και από άποψη δημόσιας τάξης.

Σύμφωνα με τα επίσημα στοιχεία, η εγκληματικότητα (κυρίως στις μεγαλουπόλεις και στην αντίστοιχη ενδοχώρα της Βόρειας Ιταλίας) έχει σημειώσει ανησυχητική αύξηση, ακριβώς λόγω της απίστευτης οργάνωσης του αλβανικού υποκόσμου (εκμετάλλευση της πορνείας και διακίνηση ναρκωτικών). Σε διάστημα ενός έτους και κάτι, οι Αλβανοί, λαθρομετανάστες και μη, οικοδόμησαν μια αληθινή αυτοκρατορία αφιερωμένη στο έγκλημα.

Η καταστροφική ιταλική νομοθεσία σχετικά με την εξωκοινοτική μετανάστευση («νόμος Martelli») επιτρέπει στους λαθρομετανάστες να παραμένουν επί δεκαπενθήμερο στο έδαφος της Ιταλίας, πριν το εγκαταλείψουν με τη θέλησή τους. Είναι προφανές ότι οι κανονισμοί αυτοί ευνοούν τη διέλευση λαθρομεταστών που κατευθύνονται σε άλλα ευρωπαϊκά κράτη (κυρίως στη Γερμανία, τη Γαλλία και την Αυστρία).

Σκοπεύει η Επιτροπή να αναλάβει συγκεκριμένη δράση ώστε η Τουρκία, με την οποία διενεργούνται διαπραγματεύσεις για την ένταξή της στην Ευρωπαϊκή Ενωση, να παύσει τις παραβιάσεις των ανθρωπίνων δικαιωμάτων εις βάρος του κουρδικού λαού;

Σκοπεύει η Επιτροπή να υιοθετήσει νομοθετικά μέτρα με στόχο την αποθάρρυνση των εξωκοινοτικών λαθρομεταναστών που σχεδιάζουν να εγκατασταθούν στο ευρωπαϊκό έδαφος; Δεν κρίνει η Επιτροπή ότι τα κράτη μέλη θα πρέπει να αναπροσαρμόσουν τη νομοθεσία τους ώστε να δέχονται μόνο τους εξωκοινοτικούς στους οποίους είναι σε θέση να προσφέρουν νόμιμη απασχόληση, συνθήκες αξιοπρεπούς διαβίωσης και κατάλληλες κοινωνικές υπηρεσίες;

Τι προτίθεται να πράξει η Επιτροπή για να αναχαιτίσει την εξάπλωση στην Ευρώπη εγκληματικών οργανώσεων που προέρχονται από τρίτες χώρες;

Απάντηση της κας Gradin εξ ονόματος της Επιτροπής (16 Μαρτίου 1998)

Η Επιτροπή παρακολούθησε με μεγάλη προσοχή την κατάσταση στην Ιταλία κατά τη διάρκεια του 1997, που σημαδεύτηκε από την εισροή Αλβανών και από πολυάριθμες αποβιβάσεις ατόμων που μεταφέρθηκαν με πλοία κυρίως από το Ιράκ και τις γειτονικές περιοχές. Σχετικά με τα τελευταία αυτά γεγονότα που πλήττουν πολλά κράτη μέλη, το Συμβούλιο ενέκρινε, στις 26 Ιανουαρίου, ένα σχέδιο δράσης της Ευρωπαϊκής Ένωσης που αφορά τόσο θέματα μεταναστευτικής πολιτικής όσο και θέματα εξωτερικών σχέσεων της Ένωσης. Η Επιτροπή συμμετείχε πλήρως στις εργασίες προπαρασκευής του σχεδίου δράσης και συμμετέχει στην εφαρμογή του.

Όσον αφορά την Τουρκία, η Επιτροπή εμμένει στη σπουδαιότητα που έχει η βελτίωση της κατάστασης των ανθρωπίνων δικαιωμάτων και η συνέχιση της διαδικασίας εκδημοκρατισμού στην Τουρκία για την ανάπτυξη των σχέσεων μεταξύ της Κοινότητας και της χώρας αυτής. Η Επιτροπή συμφωνεί πλήρως με τα συμπεράσματα του Ευρωπαϊκού Συμβουλίου του Λουξεμβούργου που διεξήχθη τον Δεκέμβριο του 1997 και το οποίο υπενθύμισε ότι η ενίσχυση των δεσμών της Τουρκίας με την Κοινότητα εξαρτάται επίσης από τη συνέχιση των πολιτικών και οικονομικών μεταρρυθμίσεων που ξεκίνησε το εν λόγω κράτος, και ιδίως από την ευθυγράμμιση των κανόνων και πρακτικών σχετικά με τα ανθρώπινα δικαιώματα, με τους κανόνες και τις πρακτικές που ισχύουν στην Κοινότητα. Το Συμβούλιο πρόσθεσε ότι μια τέτοιου είδους ενίσχυση των σχέσεων της Τουρκίας με την Κοινότητα εξαρτάται επίσης και από το σεβασμό και την προστασία των μειονοτήτων. Παρά την πρόσφατη απόφαση της Άγκυρας να αναστείλει κάθε πολιτικό διάλογο με την Ευρωπαϊκή Ένωση, η Επιτροπή έχει την πρόθεση να συνεχίσει να γνωστοποιεί στους Τούρκους συνομιλητές της τις ανησυχίες της Ευρωπαϊκής Ένωσης για τα θέματα αυτά.

Σύμφωνα με τη Συνθήκη για την Ευρωπαϊκή Ένωση, η πολιτική μετανάστευσης θεωρείται θέμα κοινού ενδιαφέροντος που υπάγεται στη συνεργασία στους τομείς της δικαιοσύνης και των εσωτερικών υποθέσεων. Έχουν εκδοθεί πολλά μη δεσμευτικά από νομική άποψη κείμενα, συγκεκριμένα όσον αφορά τους υπηκόους τρίτων χωρών που δεν διαμένουν νομίμως σε κράτος μέλος. Όπως τα κράτη μέλη, και η Επιτροπή από την πλευρά της θεωρεί ότι, με την επιφύλαξη της αποδοχής των αιτούντων άσυλο, των ατόμων που γίνονται δεκτά για ανθρωπιστικούς λόγους καθώς και του σεβασμού του δικαιώματος στην οικογενειακή επανένωση, η αποδοχή των υπηκόων τρίτων χωρών για σκοπούς απασχόλησης πρέπει να πραγματοποιείται σε συνάρτηση με τις συνθήκες της αγοράς εργασίας. Κατά την έννοια αυτή, η Επιτροπή υπέβαλε πρόταση σύμβασης για την αποδοχή υπηκόων τρίτων χωρών στα κράτη μέλη, στην οποία περιλαμβάνεται επίσης ένα κεφάλαιο αφιερωμένο στην αποδοχή για σκοπούς μισθωτής εργασίας ((ΕΕ C 337 της 7.11.1997 )). Η πρόταση αυτή, επί του παρόντος, συζητείται στο Συμβούλιο.

Η Επιτροπή έχει επίγνωση των προβλημάτων που συναντούν τα κράτη μέλη στον αγώνα τους κατά της λαθρομετανάστευσης και των δικτύων που συχνά οργανώνουν αυτές τις μετακινήσεις. Η Επιτροπή υπενθυμίζει την προσέγγισή της όσον αφορά τις μεταναστεύσεις και το άσυλο, προσέγγιση που παρουσιάσθηκε στην ανακοίνωση του 1994 σχετικά με τις πολιτικές στους τομείς της μετανάστευσης και του ασύλου ((έγγρ. COM (94) 23 τελικό )). Η προσέγγιση αυτή συνδυάζει τον έλεγχο των μεταναστευτικών ροών με την πλήρη ένταξη των νομίμων μεταναστών.